ועדת הפנים ואיכות הסביבה, כנסת 16, פרוטוקול מספר 373, 2005-01-31 12:00

גאלב מג'אדלה: נציגת הדורות הבאים, האם זה בסדר?

ורד בירו: כן.

עדי ביתן: - - -

נועה בן אריה: "החלטות של ועדות המועצה טעונות אישור המועצה אם אין בפקודה כוונה אחרת משתמעת".

נועה בן אריה: לא נראה לי שזה שונה כאן – סעיף 166ה.

גאלב מג'אדלה: גברתי היועצת המשפטית, האם תרצי לסכם?

מרים פרנקל-שור: העלה דן בקשה, לפיה החלטה של ועדה לאיכות הסביבה תובא לאישור המועצה.

מרים פרנקל-שור: התשובה על כך היא שסעיף 166ה לפקודת העיריות קובע בסעיף קטן (ה) שהחלטות של ועדות המועצה טעונות אישור המועצה, אם אין בפקודה כוונה אחרת משתמעת.

מרים פרנקל-שור: זוהי הוראה כללית, ואין מקום לקבוע הוראה פרטנית לגבי הוועדה לאיכות הסביבה.

נועה בן אריה: אולי לעדכן את הוועדה בדבר נוסף:

נועה בן אריה: תקנון ישיבות מועצה - התוספת השניה לפקודת העיריות - נמצא כרגע בתהליך של תיקון, והוא מובא לאישור משרד המשפטים.

נועה בן אריה: כתבנו שם שכל הנוהל של תקנון ישיבות מועצה יחול גם על ועדות המועצה.

נועה בן אריה: יש שם פרוצדורה של מליאת מועצה, נוהל ועדות ודרך ההתנהלות שלהן.

נועה בן אריה: אני חושבת שזה מסדר את הענין עד הסוף, בלא ספק.

מרים פרנקל-שור: אדוני היושב ראש, יש שלושה תיקונים לנוסח שמונח בפני הוועדה לאישור לקריאה שניה ושלישית: (א) הוער כי "פיתוח בר קיימא" הוא לא של משאבי טבע, אלא בהתחשב במשאבי טבע.

מרים פרנקל-שור: זוהי באמת הערה שאנחנו מקבלים.

מרים פרנקל-שור: היינו מודעים לה, אבל משום מה היא נכנסה.

מרים פרנקל-שור: הנוסח יהיה: "ולפיתוח בר קיימא", נקודה.

מרים פרנקל-שור: המילים "של משאבי טבע" יימחקו; (ב) לענין הפיקוח, מאותן סיבות שהוצגו בדיון בנוגע לוועדת חינוך.

מרים פרנקל-שור: מוצע כי המילה "תפקח" תוחלף ב"תעקוב אחר ביצוע התוכניות המאושרות"; (ג) לאור הערתה של עורכת הדין אביטל שטרנברג לגבי פסקה (ב)(3): נכון יותר להדגיש את ההתייעצות ואת מתן הייצוג לארגונים הסביבתיים המקומיים.

מרים פרנקל-שור: כך שגם ההתייעצות לגבי הנציג הראשון וגם בחירתו של נציג הציבור השני יהיו בהתייעצות עם הארגונים הסביבתיים, שיש להם סניף – אנחנו כבר נמצא לכך את הנוסח הנכון – ואת האוריינטציה הסביבתית המקומית.

מרים פרנקל-שור: אלו הם שלושת התיקונים לאישור הוועדה.

מרים פרנקל-שור: אני מציעה לקרוא את הצעת החוק לפני אישורה לקריאה שניה ושלישית.

עידו בן יצחק: הצעת חוק לתיקון פקודת העיריות (מס' 97) (ועדה לאיכות הסביבה), התשס"ה-2005 סעיף 1 – הוספת סעיף 149ט "(1) בפקודת העיריות, אחרי סעיף 149ח יבוא: סעיף 149ט – ועדה לאיכות הסביבה (א) המועצה תבחר ועדה לאיכות הסביבה שתפקידיה ליזום ולתכנן פעילות בתחומים הנוגעים לאיכות סביבה ולפיתוח בר קיימא.

עידו בן יצחק: הוועדה תגיש לאישור המועצה את תכניותיה, ותעקוב אחר ביצוע התכניות המאושרות.

עידו בן יצחק: (ב) חברי הוועדה יהיו – (1) ארבעה חברי מועצה; (2) עובד בכיר שהוא האחראי לתחום איכות הסביבה בעיריה; (3) שני נציגי ציבור שהם תושבי העיר; את האחד תבחר המועצה בהתייעצות עם ארגון סביבתי ואת האחר יבחר ארגון סביבתי.

עידו בן יצחק: (ג) לדיוני הוועדה יוזמן דרך קבע נציג ארגון סביבתי.

עידו בן יצחק: (ד) בסעיף זה, "ארגון סביבתי" – גוף ציבורי המנוי בחלק א' של התוספת בחוק ייצוג גופים ציבוריים שעניינם בשמירת איכות הסביבה (תיקוני חקיקה), התשס"ג-2002".

עידו בן יצחק: סעיף 2 – תיקון פקודת המועצות המקומיות בפקדות המועצות המקומיות, בסעיף 13ב, במקום "149ה ו-149ח", יבוא "149ה, 149ח, 149ט".

עידו בן יצחק: "

מרים פרנקל-שור: אדוני היושב ראש, זהו התיקון שנחיל – הוועדה לאיכות הסביבה תהיה ועדת חובה גם במועצות מקומיות ולא רק בעיריות.

קריאה: גם בדברי ההסבר כתוב: "פיתוח בר קיימא של משאבי טבע"

מרים פרנקל-שור: דברי הסבר לא עולים לקריאה ראשונה.

מרים פרנקל-שור: לנאום היושב ראש אנחנו נכין את הדברים כך שנושא פיתוח בר קיימא יוסבר.

גאלב מג'אדלה: אם כן, נעבור להצבעה.

גאלב מג'אדלה: הצבעה בעד ההצעה לאשר את הצעת החוק לקריאה שניה ושלישית – פה אחד ההצעה לאשר את הצעת החוק לקריאה שניה ושלישית, נתקבלה.

גאלב מג'אדלה: אנחנו מאשרים את התיקונים ואת כל התוספות, ומאשרים את הצעת החוק לקריאה שניה ושלישית.